Y tak xeꞌbanataj-yan ronojel reꞌ,
re Jesús y yoj re yoj ru-discípulos xojba cꞌa jucꞌan chic-apo ruchiꞌ re lago rubiniꞌan Galilea,
y chukaꞌ nibex Tiberias cha.
Camas je qꞌuiy vinak re xeꞌtzake-a chij,
roma re vinak reꞌ quitzꞌeton chic re milagros re yeꞌrubanalaꞌ chique re yavaꞌiꞌ,
milagros re nisekresan che can ja-va re Dios takayom-pa richin.
Re Jesús y yoj re yoj ru-discípulos xojote-a pa rueꞌ jun loma,
y chireꞌ xtzꞌuye-va-ka rejaꞌ chakacojol.
Y nakaj chic cꞌo-va re pascua,
re kanamakꞌij yoj re yoj israelitas.
Y tak re Jesús xtzuꞌun-ka,
xutzꞌat che camas je qꞌuiy vinak re jeꞌtzakatal chij.
Mareꞌ rejaꞌ xubij cha re Felipe re jun ru-discípulo:
¿Ancheꞌ xtakalokꞌo-va-pa vay chin che yeꞌkatzuk conojel re vinak reꞌ?
Quireꞌ xubij re Jesús cha re ru-discípulo,
chin che nutamaj andex nunojij rejaꞌ,
vo xa neꞌka chucꞌoꞌx che re Jesús ronojel nitiquir nuban.
Pero re Jesús rutaman chic andex nuban chin yeꞌrutzuk re vinak reꞌ.
Y re Felipe xubij cha re Jesús:
Xe-ta nakalokꞌ caꞌeꞌ ciento denarios vay,
man xqueꞌruban-ta.
Can man xtel-ta-apo chiquivach,
astapaꞌ ba-oc re nakayaꞌ chique.
Cꞌareꞌ jun chaka yoj re yoj ru-discípulos,
re rubiniꞌan Andrés ruchꞌalal re Simón Pedro,
xubij:
Vovaꞌ cꞌo jun alaꞌ re cꞌo voꞌoꞌ vay riqꞌuin,
banon che cebada y caꞌeꞌ car.
¿Pero xaxe-ta-oc reꞌ re xtakaya-apo chiquivach conojel re vinak reꞌ?
xchaꞌ re Andrés.
Cꞌareꞌ re Jesús xubij:
Tibij chique la vinak che queꞌtzꞌuyeꞌ.
Y re lugar reꞌ otz chin yeꞌtzꞌuyeꞌ,
roma qꞌuiy sabana cꞌo.
Conojel re vinak quimalon-quiꞌ chireꞌ xeꞌtzꞌuyeꞌ.
Je voꞌoꞌ mil laꞌk xaxe re achiꞌaꞌ.
Re Jesús xeꞌruliꞌej re voꞌoꞌ vay reꞌ y xutioxij cha re Dios.
Cꞌareꞌ xujachala-a chaka yoj re yoj ru-discípulos chin che nakajach chiquivach re vinak re jeꞌtzꞌuyul.
Y re Jesús can quireꞌ chukaꞌ xuban cha re caꞌeꞌ car.
Re vinak can xquicꞌul re jenipaꞌ vay y car re xquijoꞌ.
Y tak jeꞌviynak chic jabal re vinak reꞌ,
re Jesús xubij chaka yoj re yoj ru-discípulos:
Timola-pa ronojel vay y car re man xquiqꞌuis-ta,
roma man ninjo-ta che nitzꞌelas can.
Y xbakamola-pa re man xquiqꞌuis-ta re vinak y doce chacach che nojel re xkamol.
Ja nojel reꞌ xmolotaj can cha re car y re voꞌoꞌ vay banon che cebada.
Y re vinak reꞌ,
tak quitzꞌeton chic re milagro re xuban re Jesús,
re nisekresan che can ja re Dios re takayom-pa richin,
rejeꞌ xquibij:
Can katzij-va che ja ache reꞌ re jun rusamajel re Dios re nibex profeta cha,
y qꞌuiy-yan tiempo yaben che nipa chach re ruchꞌulef,
xeꞌchaꞌ.
Y re Jesús xunabej che re vinak xqueꞌpa chucꞌamic chin che niquiban qui-Rey cha y astapaꞌ man nrajo-ta rejaꞌ,
mareꞌ rion xtzolaj pa rueꞌ re loma.